[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.6.2007

COM(2007) 324 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 814/2000 του Συμβουλίου περί των δράσεων ενημέρωσης στον τομέα της κοινής γεωργικής πολιτικής {SEC(2007) 800}

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 814/2000 του Συμβουλίου περί των δράσεων ενημέρωσης στον τομέα της κοινής γεωργικής πολιτικής

Μέρος Πρώτο Δράσεις που προβλέπει ο κανονισμός του Συμβουλίου (ΕΚ) αριθ. 814/2000

I. Εισαγωγή

Η έκθεση αφορά την εφαρμογή του κανονισμού του Συμβουλίου (ΕΚ) αριθ. 814/2000 κατά την περίοδο 2003–2006.

Οι στόχοι των δράσεων ενημέρωσης σχετικά με την ΚΓΠ που προβλέπονται από τον κανονισμό (ΕΚ) αριθ. 814/2000 είναι οι εξής:

- επεξήγηση, εφαρμογή και ανάπτυξη της ΚΓΠ,

- προώθηση και κατανόηση του ευρωπαϊκού γεωργικού προτύπου,

- ενημέρωση των γεωργών και όσων ζουν στις αγροτικές περιοχές,

- ευαισθητοποίηση της κοινής γνώμης σχετικά με τα θέματα και τους στόχους της ΚΓΠ.

Οι δράσεις κατατάσσονται σε δύο μεγάλες κατηγορίες:

- αυτές που προτείνονται από τρίτους για συγχρηματοδότηση από το ΕΓΤΠΕ και μπορεί να είναι είτε προγράμματα είτε ειδικά μέτρα,

- αυτές που εκτελούνται με πρωτοβουλία της Επιτροπής και χρηματοδοτούνται κατά 100% από το ΕΓΤΠΕ (“άμεσες δράσεις”).

Το άρθρο 8 του κανονισμού (ΕΚ) αριθ. 814/2000 του Συμβουλίου προβλέπει ότι η Επιτροπή υποβάλει ανά διετία έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού. Η παρούσα είναι η δεύτερη έκθεση αυτού του είδους. Η πρώτη έκθεση που αφορούσε την περίοδο 2000–2002 υποβλήθηκε τον Μάιο του 2003[1].

Η ανάπτυξη των μέτρων εφαρμογής που προέβλεπαν τους λεπτομερείς κανόνες για την εφαρμογή του κανονισμού (ΕΚ) αριθ. 814/2000 και ειδικά αυτά που αφορούσαν τις επιδοτήσεις που χορηγούνται σε τρίτους περιγράφονται στην έκθεση Μαΐου του 2003. Στο μεταξύ έγιναν ορισμένες μικρές τροποποιήσεις όσον αφορά τους κανόνες εφαρμογής[2].

Η παρούσα έκθεση προς το Ευρωπαϊκό Κοινοβούλιο και το Συμβούλιο επρόκειτο να υποβληθεί σύμφωνα με τις αρχικές προβλέψεις τον Δεκέμβριο 2005. Καθυστέρησε όμως μέχρι να ολοκληρωθεί η αξιολόγηση των δράσεων που εκτελέστηκαν βάσει του παρόντος κανονισμού, η οποία πραγματοποιήθηκε στο πλαίσιο της πολιτικής αξιολόγησης της Επιτροπής για την περίοδο 2000–2005, ώστε να λάβει υπόψη της η Επιτροπή τα αποτελέσματα αυτής της αξιολόγησης[3]. Το πλήρες κείμενο καθώς και η περίληψη έχουν δημοσιευθεί στην ακόλουθη ιστοσελίδα:http://ec.europa.eu/agriculture/eval/έκθεσηs/cap_info/index_en.htm

Τα παραρτήματα και ο κατάλογος των συντμήσεων περί των οποίων γίνεται λόγος στο κείμενο βρίσκονται στο συνοδευτικό έγγραφο εργασίας των υπηρεσιών της Επιτροπής.

II. Προϋπολογισμός

Κατά την περίοδο 2003–2006 διετίθεντο ετησίως 6,5 εκατ. ευρώ για δράσεις ενημέρωσης από το κονδύλιο του προϋπολογισμού B1-382 (όπως ήταν γνωστό το 2003) και μετά την αλλαγή της ονοματολογίας από το κονδύλιο 05 08 06 κατά τα οικονομικά έτη 2004–2006.

Η κατανομή των δράσεων που εκτελέστηκαν από την Επιτροπή και αυτών που εκτελέστηκαν από τρίτους (επιδοτήσεις) έχουν ως εξής:

2003: άμεσες δράσεις (2 500 000) (38%) – επιδοτήσεις (4 000 000) (62%),2004: άμεσες δράσεις (2 500 000) (38%) – επιδοτήσεις (4 000 000) (62%),2005: άμεσες δράσεις (3 000 000) (46%) – επιδοτήσεις (3 500 000) (54%),2006: άμεσες δράσεις (3 700 000) (57%) – επιδοτήσεις (2 800 000) (43%).

Εντούτοις, με εξαίρεση το έτος 2006 κατά τη διάρκεια του οποίου παρατηρήθηκε αισθητή αύξηση της απορρόφησης των πιστώσεών του, οι πιστώσεις των ετήσιων προϋπολογισμών δεν απορροφήθηκαν σε μεγάλο βαθμό (Η απορρόφηση έφθασε το 64% το 2003, το 51% το 2004, το 61% το 2005 και το 98% το 2006. Βλ. λεπτομερείς πληροφορίες στον πίνακα 2 στο σημείο IV). Η περιορισμένη χρησιμοποίηση των δυνατοτήτων χρηματοδότησης οφειλόταν κυρίως στην υποχρησιμοποίηση των πιστώσεων που προβλέπονταν για επιδοτήσεις. Επειδή πολλές αιτήσεις επιδότησης περιείχαν λάθη ή ήταν κακής ποιότητας, μόνο ένα μικρό μέρος των προταθεισών δράσεων ικανοποιούσε όλες τις απαιτήσεις (επιλεξιμότητα, αποκλεισμός, επιλογή και κριτήρια ανάθεσης).

Προκειμένου να βελτιωθεί η απορρόφηση των πιστώσεων του προϋπολογισμού που προβλέπονται για επιδοτήσεις και μετά τον έλεγχο των πιο συνηθισμένων λαθών που διαπιστώνονται στις αιτήσεις, οι προσκλήσεις υποβολής προτάσεων 2005/C 252/06[4] σχετικά με τις συγχρηματοδοτούμενες δράσεις κατά το οικονομικό έτος 2006 και 2006/C 236/07[5] σχετικά με τις συγχρηματοδοτούμενες δράσεις κατά το οικονομικό έτος 2007 απλοποιήθηκαν και διατυπώθηκαν με ακρίβεια, ώστε να βοηθούνται οι αιτούντες να αποφεύγουν αυτά τα λάθη. Οι προσπάθειες αυτές στέφθηκαν με επιτυχία, όπως αποδεικνύεται από την σημαντική αύξηση της απορρόφησης των πιστώσεων του προϋπολογισμού που προορίζονταν για επιδοτήσεις κατά το οικονομικό έτος 2006.

III. Κατανομή των χρηματοδοτούμενων δράσεων (με βάση τις πιστώσεις ανάληψης υποχρεώσεων)

Η πρώτη έκθεση σχετικά με τον κανονισμό (ΕΚ) αριθ. 814/2000 του Συμβουλίου περιέγραφε πώς κατάφερε η Επιτροπή να βελτιώσει σταδιακά τους κανόνες που αφορούσαν τις δράσεις οι οποίες εκτελέστηκαν κατά την περίοδο 2000–2002. Αναφερόταν επίσης και στην αναθεώρηση των κανόνων εφαρμογής του κανονισμού (ΕΚ) αριθ. 2208/2002 της Επιτροπής ο οποίος ίσχυε για τις επιδοτήσεις οι οποίες χορηγήθηκαν κατά την περίοδο 2003–2006[6]. Αυτό είχε ως συνέπεια τη σημαντική βελτίωση του καθεστώτος: απλοποίηση, περισσότερη διαφάνεια, καλύτερη αξιολόγηση των προτεινόμενων δράσεων ενημέρωσης, βελτίωση των ανακοινούμενων μηνυμάτων και καλύτερη διάδοσή τους. Η ετήσια πρόσκληση υποβολής προτάσεων βελτιώθηκε σταδιακά και αναπτύχθηκε, ώστε να ανταποκρίνεται καλύτερα στο νέο πολιτικό κλίμα το οποίο είχε διαμορφωθεί σε σχέση με την ΚΓΠ. Δινόταν μεγάλη έμφαση στην ενημέρωση των γεωργών και του ευρύτερου κοινού σχετικά με τις αλλαγές της πολιτικής και ειδικά σχετικά με την μεταρρύθμιση του έτους 2003 και με αυτές που επρόκειτο να επακολουθήσουν.

1. Επιδοτήσεις (ενημερωτικές δράσεις με πρωτοβουλία τρίτων)

Κατά την περίοδο που αφορά η έκθεση η Επιτροπή χρησιμοποίησε το σχετικό κονδύλιο του προϋπολογισμού για τη συγχρηματοδότηση μιας σειράς δράσεων που περιελάμβαναν σεμινάρια, διαλέξεις, δημοσιεύσεις, ανταλλαγές επισκέψεων καθώς και άλλες δραστηριότητες οι οποίες βοήθησαν – τόσο άμεσα όσο και έμμεσα – στο να βελτιωθεί το επίπεδο κατανόησης της ΚΓΠ εκ μέρους των πολιτών της ΕΕ.

Δύο είδη δράσεων επιτρέπονται: οι ειδικές ενημερωτικές δράσεις και τα ετήσια προγράμματα εργασίας. Ειδικές ενημερωτικές δράσεις είναι ανεξάρτητες και περιορισμένης έκτασης εκδηλώσεις μικρής διάρκειας, οι οποίες πραγματοποιείται βάσει κοινού προϋπολογισμού. Ως παραδείγματα ειδικών δράσεων κατά την εν λόγω περίοδο μπορούν να αναφερθούν οι διαλέξεις, τα σεμινάρια, κλπ. Το ετήσιο πρόγραμμα εργασίας αντιθέτως αποτελείται από δύο μέχρι πέντε ειδικές ενημερωτικές δράσεις.

Το ανώτατο ποσοστό χρηματοδότησης των προαναφερόμενων δράσεων ανέρχεται στο 50% του επιλέξιμου κόστους. Το ποσοστό αυτό πάντως μπορεί να αυξηθεί μέχρι το 75% σε εξαιρετικές περιπτώσεις, όπως προβλέπει ο κανονισμός εφαρμογής και η πρόσκληση υποβολής προτάσεων.

Κατά την περίοδο που αφορά η έκθεση συγχρηματοδοτήθηκαν 35 προγράμματα και 70 ειδικές δράσεις. Θα πρέπει να επισημανθεί ότι κάθε πρόγραμμα περιλαμβάνει περισσότερες της μιας δράσεις και ότι τα 35 χρηματοδοτηθέντα προγράμματα περιελάμβαναν 99 εδικές δράσεις, ενώ το σύνολο των δράσεων που εκτελέστηκαν κατά τη διάρκεια των τεσσάρων ετών ανήλθε σε 169. Επιδοτήσεις χορηγήθηκαν για 121 διαλέξεις και σεμινάρια, για 11 επισκέψεις, για 22 δημοσιεύσεις, για 11 οπτικοακουστικές παραγωγές και για 4 διαδικτυακές πύλες.

Ο ακόλουθος πίνακας περιλαμβάνει τον αριθμό των αιτήσεων που παρελήφθησαν και έγιναν δεκτές ανά κράτος μέλος.

Πίνακας I

[pic]

Το παράρτημα 1 περιλαμβάνει τους πίνακες με τις επιδοτήσεις που χορηγήθηκαν κατά την περίοδο που αφορά η έκθεση. Λεπτομερέστερες πληροφορίες για κάθε επιδότηση περιλαμβάνονται στην ακόλουθη ιστοσελίδα Europa: http://ec.europa.eu/agriculture/επιδοτήσεις/capinfo/index_en.htm

Θα πρέπει να επισημανθεί ότι το μήνυμα ενός σημαντικού αριθμού συγχρηματοδοτούμενων ενημερωτικών δράσεων έφθασε σε ένα ευρύ κοινό πέραν των συμμετασχόντων χάρις στο πολλαπλασιαστικό αποτέλεσμα του ειδικευμένου τύπου και των άλλων μέσων ενημέρωσης. Αυτό δείχνει την ιδιαίτερη έμφαση που δόθηκε τα τελευταία χρόνια στις προσκλήσεις υποβολής προτάσεων για την καλύτερη διάδοση των μηνυμάτων και την ανάγκη εκπόνησης επικοινωνιακών προγραμμάτων εκ μέρους των αιτούντων με προσδιορισμό του κοινού στο οποίο απευθύνονται.

Όπως και κατά το παρελθόν, πολλοί δικαιούχοι επιδοτήσεων βρίσκονταν στο Βέλγιο, όπου έχουν την έδρα τους οι κυριότερες κοινωνικοεπαγγελματικές οργανώσεις σε επίπεδο ΕΕ (π.χ. COPA-COGECA, AEFPR, CEJA). Ένας σημαντικός αριθμός τέτοιων δράσεων υλοποιήθηκαν επίσης στην Ιταλία και την Ισπανία. Αυτό αποτελεί απόδειξη του μεγάλου αριθμού των αιτήσεων από αυτές τις χώρες.

Κατά την περίοδο 2003–2006 συνέχισαν να υποβάλλονται σχετικά λίγες αιτήσεις από τις βόρειες χώρες της ΕΕ-15. Μετά τη διεύρυνση ήταν πολύ μικρός ο αριθμός των αιτήσεων που προέρχονταν από τα νέα κράτη μέλη. Οι υπηρεσίες της Επιτροπής προσπαθούν να εξηγήσουν τους πιθανούς λόγους αυτής της κατάστασης και θα εξετάσουν τί άλλα μέσα εκτός από την δημοσίευση της ετήσιας πρόσκλησης υποβολής προτάσεων στην Επίσημη Εφημερίδα των Ευρωπαϊκών Κοινοτήτων στην ιστοσελίδα Europa θα μπορούσαν να χρησιμοποιήσουν, προκειμένου να δώσουν ευρύτερη δημοσιότητα στις προσκλήσεις υποβολής προτάσεων. Στο πλαίσιο αυτό ιδιαίτερη προσοχή θα δοθεί στις ιδιαιτερότητες των νέων κρατών μελών.

Κατά την περίοδο 2003–2006 δόθηκαν επιδοτήσεις εκτός των άλλων για σεμινάρια και διαλέξεις σχετικά με την ΚΓΠ και την εφαρμογή της μεταρρύθμισης της ΚΓΠ, τον ΠΟΕ και την αγροτική ανάπτυξη. Ορισμένες από αυτές τις διαλέξεις αφορούσαν θέματα σχετικά με την γεωργία και την ευρύτερη κοινωνία καθώς και με τη διεύρυνση.

Μεταξύ των φορέων που έλαβαν επιδοτήσεις κατά τη διάρκεια αυτής της περιόδου περιλαμβάνονται διάφορες οργανώσεις υπέρ της προστασίας του περιβάλλοντος και της αγροτικής ανάπτυξης, π.χ. WWF και EUROMONTANA. Εκτός από τους παραδοσιακούς δικαιούχους, π.χ. COPA-COGECA και CEJA, επιχορηγήθηκαν και διάφορες περιφερειακές και τοπικές αρχές των κρατών μελών, οργανισμοί μαζικών μέσων ενημέρωσης και εθνικές γεωργικές οργανώσεις (συχνά μέλη οργανώσεων σε επίπεδο ΕΕ) καθώς και ορισμένοι ακαδημαϊκοί φορείς. Σε ορισμένες από τις συγχρηματοδοτούμενες δράσεις οι δικαιούχοι συνεργάστηκαν και με άλλες οργανώσεις για την εκτέλεσή τους.

Όπως προαναφέρθηκε, κατά την περίοδο 2003–2006 βελτιώθηκαν οι διαδικασίες εκτίμησης και αξιολόγησης των επιδοτήσεων. Έγιναν σαφέστερες οι ετήσιες προσκλήσεις υποβολής προτάσεων όσον αφορά τις εκ των προτέρων και τις εκ των υστέρων αξιολογήσεις. Υπενθυμίζεται επίσης ότι οι υποχρεώσεις των δικαιούχων σχετικά με την αυτοαξιολόγηση των δράσεών τους αποτελούν μέρος κάθε επιμέρους συμφωνίας επιδότησης που συνάπτεται μεταξύ της Επιτροπής και των δικαιούχων. Οι επιδοτήσεις χορηγήθηκαν μετά από αυστηρή διαδικασία επιλογής. Προς το παρόν η επικοινωνιακή στρατηγική της ΓΔ έχει ως στόχο την ενίσχυση της δυνατότητάς της να μετρά και να εκτιμά τον αντίκτυπο των ενημερωτικών της δράσεων. Οι εκθέσεις σχετικά με την εκτέλεση των επιδοτούμενων δράσεων αναλύονται και θα αναλύονται και στο μέλλον με στόχο την εκτίμηση του συνολικού αντίκτυπου. Η πρακτική αυτή άλλωστε είναι σύμφωνη προς τα ευρήματα της εξωτερικής αξιολόγησης και τους στόχους του κανονισμού.

2. Ενημερωτικές δράσεις που εκτελέστηκαν με πρωτοβουλία της Επιτροπής

Κατά την περίοδο 2003–2006, καθώς και κατά την προηγούμενη περίοδο, πολλές ήταν οι δράσεις που χρηματοδοτήθηκαν με πρωτοβουλία της Επιτροπής και για την εκτέλεσή τους χρειάστηκε εξωτερική τεχνική βοήθεια. Το 38% του προϋπολογισμού διατέθηκε γι’ αυτές τις δράσεις κατά τα έτη 2003 και 2004 και εν συνεχεία αυξήθηκε στο 46% το 2005 και στο 57% το 2006.

Το παράρτημα II περιλαμβάνει όλες τις ενημερωτικές πρωτοβουλίες της Επιτροπής κατά την περίοδο 2003–2006 καθώς και το σχετικό κόστος.

Διαλέξεις/σεμινάρια

Η οργάνωση διαλέξεων και σεμιναρίων παρέμενε μία από τις βασικές δραστηριότητες. Η κατηγορία αυτή περιλαμβάνει δραστηριότητες όπως είναι οι ακροάσεις, τα σεμινάρια για ειδικές ομάδες (δημοσιογράφοι, οργανώσεις καταναλωτών, κλπ), και οι διαλέξεις σχετικά με την ΕΕ και με διεθνή θέματα.

Κατά την περίοδο 2003–2006 εντάθηκαν οι προσπάθειες της Επιτροπής για τη διεύρυνση του διαλόγου με τους ενδιαφερόμενους σχετικά με όλο το φάσμα των πολιτικών της ΕΕ. Κατά συνέπεια έγιναν νέες προσπάθειες για την συμμετοχή ενός ευρέος φάσματος οργανώσεων της κοινωνίας των πολιτών στις διαλέξεις και στα σεμινάρια.

Εντάθηκε η συνεργασία με τα άλλα όργανα, όπως π.χ. στην περίπτωση της διάλεξης σχετικά με τους νέους γεωργούς, την οποία οργάνωσαν από κοινού η Επιτροπή και το Ευρωπαϊκό Κοινοβούλιο τον Ιανουάριο του 2005, καθώς και στην περίπτωση της διάλεξης σχετικά με την “Συνύπαρξη γενετικά τροποποιημένων, συμβατικών και οικολογικών καλλιεργειών – ελευθερία επιλογής” από τις 4 έως τις 6 Απριλίου 2006 στη Βιέννη, η οποία οργανώθηκε από κοινού με την αυστριακή προεδρία της ΕΕ. Μεγάλη προσοχή δόθηκε επίσης στην προετοιμασία της διεύρυνσης.

Συμμετοχή σε εκθέσεις με περίπτερα

Στόχος αυτής της προσπάθειας ήταν η κοινωνία των πολιτών με την συμμετοχή όλων των ενδιαφερόμενων φορέων. Η έμφαση που δίνει η Επιτροπή από το 2005 στην προσπάθεια για “επικοινωνία σε τοπικό επίπεδο” επηρέασε σημαντικά κατά την διάρκεια αυτών των ετών την οργάνωση τακτικών συμμετοχών της Επιτροπής σε μεγάλες ετήσιες εκθέσεις, π.χ. Salon international de l’Agriculture στο Παρίσι και Internationale Grüne Woche στο Βερολίνο, και σε εκθέσεις γενικά.

Η συχνή παρουσία του Επιτρόπου που είναι αρμόδιες για τη γεωργία και την αγροτική ανάπτυξη καθώς και άλλων Επιτρόπων, μελών του Ευρωπαϊκού Κοινοβουλίου καθώς και άλλων ηγετικών πολιτικών παραγόντων σε εθνικό και περιφερειακό επίπεδο είχε ως συνέπεια να αυξηθεί η κάλυψη από τα μέσα ενημέρωσης της συμμετοχής της Επιτροπής στις εκθέσεις.

Οι εκθέσεις θα εξακολουθήσουν να αποτελούν σημαντικό μέσο για την ενημέρωση του ευρύτερου κοινού. Θα συνεχιστεί η προσπάθεια για την επίτευξη συνεργιών και για την εκπόνηση των κατάλληλων μηνυμάτων και δραστηριοτήτων που έχουν ως στόχο τους το ευρύ κοινό, όπως ήταν άλλωστε και η σύσταση της έκθεσης εξωτερικής αξιολόγησης.

Δημοσιεύσεις

Υπήρξε ένα ευρύ φάσμα έκτακτων και τακτικών δημοσιεύσεων. Η μεταρρύθμιση της ΚΓΠ, η αγροτική ανάπτυξη και ο ΠΟΕ ήταν τα κυριότερα θέματα, όπως και κατά το παρελθόν.

Η ΓΔ επανεξετάζει προς το παρόν αυτές τις δημοσιεύσεις σύμφωνα με τις συστάσεις της έκθεσης αξιολόγησης. Στόχος της είναι στο μέλλον να γίνονται περισσότερες ηλεκτρονικές δημοσιεύσεις και να διαθέτει πληροφορίες οι οποίες θα είναι κατάλληλες για την αντιμετώπιση των τοπικών αναγκών. Κατ’ αυτό τον τρόπο θα ικανοποιηθούν, εκτός των άλλων, και οι γλωσσικές ανάγκες σε τοπικό επίπεδο.

Ιστοσελίδα

Η ιστοσελίδα “Γεωργία και Αγροτική Ανάπτυξη” αναπτύχθηκε ταχύτατα κατά την περίοδο που αφορά η έκθεση και αποτέλεσε σημαντική πηγή ειδικών πληροφοριών σχετικά με την ΚΓΠ και την αγροτική ανάπτυξη. Πρόσφατη αξιολόγηση απέδειξε ότι η ιστοσελίδα χρησιμοποιείται σε ευρεία κλίμακα από τους κυριότερους ενδιαφερόμενους οργανισμούς ως πηγή πληροφοριών.

Σημαντική πρόοδος έχει επίσης επιτευχθεί προς την κατεύθυνση της βελτίωσης της διαφάνειας της ΚΓΠ: έχει δημοσιευθεί ένα κεφάλαιο το οποίο παραπέμπει το ενδιαφερόμενο κοινό στις ιστοσελίδες του κράτους μέλους με πληροφορίες σχετικά με τους δικαιούχους ενισχύσεων στο πλαίσιο της ΚΓΠ.

Αξιοσημείωτη είναι επίσης η έναρξη στις αρχές του 2007 του ιστολογίου της Επιτρόπου Fischer Boel, το οποίο χρησιμοποιεί ένα νέο μέσο επικοινωνίας που αναπτύσσεται με γοργούς ρυθμούς. Το δελτίο “Agriculture Newsdigest”, το οποίο δημιουργήθηκε το 2002, στέλνεται προς το παρόν τακτικά δια της ηλεκτρονικής οδού σε πάνω από 14.000 συνδρομητές σε ολόκληρο τον κόσμο.

Είναι σαφές ότι η ιστοσελίδα ως μέσο επικοινωνίας έχει μεγάλες δυνατότητες ανάπτυξης που θα της επιτρέψει να προσεγγίσει καινούργιο και πιο νέο σε ηλικία κοινό. Η τρέχουσα επικοινωνιακή στρατηγική της ΓΔ έχει ως στόχο την περαιτέρω ανάπτυξη της επικοινωνίας μέσω του διαδικτύου με την χρησιμοποίηση διαλογικών μέσων.

Δημοσκοπήσεις

Η ΓΔ Γεωργίας συνέχισε να πραγματοποιεί σε τακτική βάση δημοσκοπήσεις της κοινής γνώμης της ΕΕ σχετικά με την ΚΓΠ και την αγροτική ανάπτυξη. Προσφάτως αναθεώρησε τις ερωτήσεις της στην έρευνα του Ευρωβαρομέτρου, ώστε να μπορέσει να μετρήσει καλύτερα το βαθμό συνειδητοποίησης και γνώσης της ΚΓΠ εκ μέρους του κοινού και να εντοπίσει καλύτερα νέες ομάδες στόχου ανάμεσα στο ευρύ κοινό. Αυτή ήταν άλλωστε και η σύσταση της έκθεσης εξωτερικής αξιολόγησης.

Επισκέψεις

Λόγω της δυνατότητας που έχει να προσεγγίζει το ευρύ κοινό, δίνεται μεγαλύτερη δημοσιότητα στο πρόγραμμα επισκέψεων της ΓΔ, τόσο στο διαδίκτυο όσο και μεταξύ των ενδιαφερομένων κολλεγίων και πανεπιστημίων. Αυτή είναι άλλωστε και η σύσταση της έκθεσης εξωτερικής αξιολόγησης.

IV. Τα ποσοστά των δαπανών (αναλήψεις υποχρεώσεων και πληρωμές) όσον αφορά τις επιδοτήσεις με πρωτοβουλία τρίτων και τις ενημερωτικές δράσεις με πρωτοβουλία της Επιτροπής

Πίνακας 2 |

Κονδύλιο του προϋπολογισμού 05.0806: Αναλήψεις υποχρεώσεων και πληρωμές 2003–2006 |

2003 | 2004 | 2005 | 2006 | 2003–2006 |

(**) | Όσον αφορά το έτος της ανάληψης της υποχρέωσης και το επόμενο έτος (κανόνας ν+1). |

Παράρτημα II: | Υποδιαίρεση των άμεσων δράσεων εκ μέρους της Επιτροπής κατά την περίοδο 2003–2006 |

Παράρτημα III: | Κατάλογος συντμήσεων. |

[1] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 814/2000 του Συμβουλίου που αφορά τα μέτρα ενημέρωσης σχετικά με την Κοινή Γεωργική Πολιτική (COM(2003) 235 τελικό της 8.5.2003).

[2] Κανονισμός (ΕΚ) αριθ. 1820/2004 της Επιτροπής της 20ης Οκτωβρίου 2004 για την τροποποίηση του κανονισμού (ΕΚ) αριθ. 2208/2002 για τον καθορισμό των λεπτομερειών εφαρμογής του κανονισμού (ΕΚ) αριθ. 814/2000 του Συμβουλίου για τα μέτρα ενημέρωσης στον τομέα της Κοινής Γεωργικής Πολιτικής (ΕΕ L 320 της 21.10.2004, σ. 14).

[3] Ευρωπαϊκή Επιτροπή, ΓΔ ΓΕΩΡΓΙΑ, σύμβαση AGRI 2005/0421, αξιολόγηση της ενημερωτικής πολιτικής σχετικά με την Κοινή Γεωργική Πολιτική, Δεκέμβριος 2006.

[4] ΕΕ C 252 της 12.10.2005, σ. 28.

[5] ΕΕ C 236 της 30.9.2006, σ. 71.

[6] Κανονισμός (ΕΚ) αριθ. 2208/2002 της Επιτροπής της 12ης Δεκεμβρίου 2002 για τον καθορισμό των λεπτομερειών εφαρμογής του κανονισμού (ΕΚ) αριθ. 814/2000 του Συμβουλίου για τα μέτρα ενημέρωσης στον τομέα της Κοινής Γεωργικής Πολιτικής (ΕΕ L 337 της 13.12.2002, σ. 21).

[7] Ανακοίνωση της Επιτροπής “Σχέδιο δράσης της Επιτροπής για τη βελτίωση της επικοινωνίας στην Ευρώπη” (SEC(2005) 985) της 20ής Ιουλίου 2005.